雲山歌
作者：徐僑
朝代：宋

paragraphs: 雲山窈兮風微，山徑繚兮雲依。
蘭馨兮晨晞，松樛兮夕暉。
有禽消摇其間兮不去，飛俛啄兮蔌薇。
昂吟兮綠筠枝，春與鼯騰兮秋鶑與啼。
希鸞鵠兮志亦幾，絕樊弋兮隨所棲。
空碧臨臨兮山四圍，泉咽咽兮流以時。
寧易地兮潁若箕，與世相忘兮幽人期。
山雖高兮步坦夷，雲雖深兮光陸離。
胸洞洞兮陶然以怡，祗天命兮安厥宜。